Diari Oficial de la Generalitat Valenciana


Sumari del DOGV 5706, del 19-02-2008 (2008/2059)

ORDE de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial a la Comunitat Valenciana.
---------------------------------------------------------------------------------------------------------------------------------------------------------------------------------

### Versions

 Text inicial: 20/02/2008 - Actualitat 

### Dades del document

Número de DOGV
:   5706

Data del DOGV
:   19-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2059


Data del document
:   31-01-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * programa d'ensenyament
    * legislació
    * planificació educativa
    * ensenyament d'idiomes
    * avaluació de coneixements
    * legislació escolar

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

ORDE de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial a la Comunitat Valenciana.  
  
El Decret 155/2007, de 21 de setembre, del Consell, regula per primera vegada les ensenyances d'idiomes de règim especial a la Comunitat Valenciana i establix el currículum del nivell Bàsic i del nivell Intermedi (DOCV de 24.09.2007).   
  
El decret establix en l'article 6.1 que els documents oficials que hauran de ser utilitzats en l'avaluació d'estes ensenyances, de conformitat amb el que disposa l'annex II del Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, són l'expedient acadèmic i les actes de qualificació.  
  
Així mateix, el mencionat decret determina, en l'article 6.2, que la conselleria amb competències en matèria d'educació establirà els models dels distints documents d'avaluació, així com el procediment per al seu ompliment, i advertix que, en tot cas, els models hauran de contindre, com a mínim, les dades recollides en l'annex II del Reial Decret 1629/2006, de 29 de desembre, de manera que es garantisca la uniformitat de la documentació acadèmica en tot l'Estat espanyol, i es permeta la mobilitat de l'alumnat.  
  
El mateix Decret 155/2007 preveu que el professorat, a més d'avaluar el desenrotllament de les capacitats dels alumnes d'acord amb els objectius, avaluarà els processos d'ensenyança i la seua própia pràctica docent en relació amb la consecució dels objectius educatius del currículum. Aixó servirà per a introduir aquells aspectes de la pràctica docent i del projecte educatiu del centre que es consideren oportuns.  
  
De la mateixa manera, establix la prova de certificació, comuna per a cada un dels idiomes que s'impartixen en les escoles oficials d'idiomes de la Comunitat Valenciana i per a totes les modalitats d'ensenyança, com a requisit necessari per a obtindre el certificat del nivell Bàsic, del nivell Intermedi i del nivell Avançat; certificacions totes estes rellevants perquè els ciutadans puguen acreditar les seues competències en els distints idiomes.  
  
La conselleria d'Educació pretén, a través de la present orde, regular l'avaluació i la promoció de les ensenyances d'idiomes de règim especial a la nostra Comunitat, establint pautes comunes, objectives, fiables i homologables.  
  
Per tot aixó, en virtut de les competències que m'atribuïx l'article 28e) de la Llei 5/1983, de 30 de desembre, del Consell,  
  
ORDENE  
  
Article 1. Objecte i àmbit  
  
1. L'objecte de la present orde és regular l'avaluació i la promoció de les ensenyances d'idiomes de règim especial en les escoles oficials d'idiomes de la Comunitat Valenciana.  
  
2. La conselleria competent en matèria d'educació regularà la prova de certificació per a l'obtenció del certificat del nivell Bàsic, del certificat del nivell Intermedi i del certificat del nivell Avançat, que haurà de ser avaluada prenent com a referència els objectius, les competències i els criteris d'avaluació establits per a cada nivell en els currículums dels idiomes respectius.  
  
3. Esta orde serà aplicable en l'àmbit territorial de la Comunitat Valenciana.  
  
Article 2. Caràcter de l'avaluació  
  
1. L'avaluació de les ensenyances d'idiomes de règim especial en les escoles oficials d'idiomes, té com a objecte determinar el progrés realitzat per l'alumnat, així com el domini en l'idioma corresponent, de manera que permeta adoptar estratègies oportunes per a la consecució dels objectius acadèmics proposats.   
  
2. L'avaluació serà contínua -ja que forma part del procés d'ensenyança i aprenentatge i pretén detectar les dificultats en el moment en què es produïsquen, esbrinar les seues causes i, en conseqüència, reorientar la intervenció educativa acomodant-la a la diversitat de capacitats, ritmes d'aprenentatge, interessos i motivacions de l'alumnat-, global i, si és el cas, final per a l'alumnat que cursa estudis en les escoles oficials d'idiomes.  
  
3. L'alumnat haurà de ser avaluat prenent com a referència els objectius, les competències i els criteris d'avaluació establits per als nivells Bàsic, Intermedi i Avançat en els currículums dels idiomes respectius. L'avaluació de l'alumnat tindrà en compte el progrés, en el seu conjunt i per separat, en cada una de les destreses definides en el currículum corresponent de cada nivell.  
  
4. Els departaments didàctics elaboraran les programacions didàctiques per a cada un dels cursos del nivell Bàsic, Intermedi i Avançat, seqüenciant els objectius, continguts i criteris d'avaluació establits en els currículums oficials de la Comunitat Valenciana i adaptant-los a les característiques de l'alumnat.  
  
5. Les programacions didàctiques, al concretar els referents de l'avaluació, especificaran les estratègies i els instruments d'avaluació que es consideren més adequats. En este sentit, a fi de potenciar l'autonomia de l'alumne o alumna d'acord amb el que s'ha establit en el Marc Comú Europeu de Referència per a les Llengües, es podran establir procediments d'autoavaluació i coavaluació durant el curs; en este cas, la programació de cada departament especificarà estes modalitats d'avaluació i inclourà estratègies que permeten a l'alumnat avaluar el seu propi aprenentatge.  
  
Article 3. Procés de l'avaluació de l'alumnat  
  
1. A l'inici de cada curs, el professorat realitzarà una avaluació inicial de l'alumnat que permetrà al professorat obtindre informació rellevant sobre l'alumne o l'alumna i desenrotllar mesures pedagógiques adequades que faciliten el seu progrés; al mateix temps, servirà perquè l'alumnat prenga consciència del seu nivell acadèmic i de les necessitats d'aprenentatge.  
  
2. Al llarg del curs i de manera periódica, el professorat informarà l'alumnat sobre l'evolució i el progrés d'este. Aixó facilitarà, si és el cas, la incorporació de mesures pedagógiques correctores que faciliten la consecució dels objectius corresponents. Les escoles oficials d'idiomes, en virtut de la seua autonomia pedagógica i organitzativa, establiran els procediments que garantisquen la dita informació. En este sentit, el professorat haurà d'informar l'alumnat sobre la seua evolució, almenys, una vegada al llarg de curs acadèmic, preferentment una vegada transcorreguda la primera mitat del curs.  
  
3. En concloure qualsevol curs dels diferents nivells en què no resulte necessària la superació de la prova de certificació, tots els alumnes del mateix curs i idioma realitzaran en les escoles oficials d'idiomes la prova final global elaborada pel departament corresponent, que avaluarà el grau de consecució dels objectius del curs. A proposta del professor o professora corresponent, l'alumnat que haja adquirit els objectius proposats per al curs podrà ser eximit totalment o parcialment de la realització de la prova final, i es presentarà únicament a aquelles destreses no superades al llarg del curs.  
  
4. En finalitzar l'últim curs dels diferents nivells en què resulte necessària la superació de la prova de certificació, l'alumnat podrà realitzar la mencionada prova. La conselleria amb competències en matèria d'educació regularà la forma de valorar en la qualificació final l'aprofitament de l'alumne o de l'alumna al llarg d'este curs. Per a justificar el dit aprofitament, s'introduïx, com a document complementari d'avaluació, la fitxa individual de seguiment.  
  
5. Els centres docents tindran en compte a l'hora d'avaluar la possibilitat existent d'organitzar el currículum en móduls diferenciats de competència oral i competència escrita.  
  
6. El professorat valorarà de manera contínua, objectiva i contrastada, tant els aprenentatges de l'alumnat com els processos d'ensenyança i la seua própia pràctica docent en relació amb la consecució dels objectius educatius. Els resultats de la dita avaluació s'inclouran en la memória anual de les escoles oficials d'idiomes i serviran per a introduir aquells aspectes de la pràctica docent i del projecte educatiu que es consideren oportuns.  
  
7. Quant a la reclamació de qualificacions finals, caldrà ajustar-se al que disposa la normativa vigent.  
  
Article 4. Promoció  
  
1. En l'avaluació final dels cursos dels diferents nivells en què no resulte necessària la superació de les proves de certificació, el professor o la professora del grup, tenint en compte l'avaluació contínua i la prova final global, adoptarà les decisions corresponents sobre la promoció de l'alumnat al curs següent dins de cada nivell o la seua permanència en este.  
  
2. Les escoles oficials d'idiomes adoptaran les mesures organitzatives adequades perquè la permanència un any més en el mateix curs s'oriente a la superació de les dificultats detectades en alguna de les destreses.  
  
Article 5. Convocatóries i permanència  
  
1. En els cursos dels diferents nivells en què no resulte necessària la superació de la prova de certificació, l'alumnat disposarà de dos convocatóries anuals per a promocionar al curs següent dins del mateix nivell: la primera es realitzarà una vegada cursades les corresponents 120 hores de duració de què consta cada curs; la segona, el mes de setembre, amb anterioritat a l'inici del curs acadèmic. L'alumnat haurà de superar, únicament en la segona convocatória, aquelles destreses no superades en la primera convocatória.  
  
2. En els cursos intensius l'alumnat també disposarà de dos convocatóries anuals per a promocionar al curs següent dins del mateix nivell. En els cursos intensius del primer quadrimestre, la primera convocatória es realitzarà abans de finalitzar el mes de gener; la segona, al llarg del mes de juny. En els cursos intensius del segon quadrimestre, la primera convocatória es realitzarà abans de finalitzar el mes de maig; la segona, al llarg del mes de setembre, amb anterioritat a l'inici del curs acadèmic.  
  
3. Cada escola oficial d'idiomes establirà el calendari de realització de les convocatóries a què fan referència els punts u i dos del present article.   
  
4. L'alumne o l'alumna tindrà dret a cursar ensenyances en règim presencial un nombre màxim d'anys equivalent al doble dels ordenats per a l'idioma de què es tracte. Una vegada esgotats els terminis màxims previstos, no podrà matricular-se novament del dit nivell en el mateix centre en règim presencial, excepte en cas que una vegada finalitzat el procés de matrícula, el centre dispose de vacants.   
  
Article 6. Resultats de l'avaluació  
  
De conformitat amb el que disposa l'apartat h) de l'annex II del Reial Decret 1629/2006, de 2 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, les qualificacions finals, així com per destreses, s'expressaran en els termes següents: «apte» o «no apte».  
  
Article 7. Documents de l'avaluació  
  
1. Els documents oficials que hauran de ser utilitzats en l'avaluació per a les ensenyances d'idiomes de règim especial seran els següents: l'expedient acadèmic i les actes de qualificació.   
  
2. L'expedient acadèmic es considera el document bàsic que garantix el trasllat dels alumnes entre els distints centres i haurà d'incloure: les dades d'identificació del centre i les dades personals de l'alumne, així com les dades de matrícula: número, modalitat d'ensenyança, idioma, nivell i curs, any acadèmic i les qualificacions obtingudes.  
  
3. L'expedient acadèmic recollirà informació referida a l'accés directe a un determinat curs del nivell, renúncia de matrícula, superació del nombre de convocatóries establit, trasllat a un altre centre i canvi de modalitat.  
  
4. L'expedient acadèmic inclourà informació sobre la proposta d'expedició del certificat del nivell corresponent.  
  
5. En l'expedient acadèmic, previst en l'annex I de la present orde, és farà constar l'estructura de nivells i cursos, així com el nombre mínim d'hores lectives per curs, d'acord amb el que establix el Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell Bàsic i del nivell Intermedi.   
  
6. Els alumnes podran sol·licitar un certificat de les dades incloses en el seu expedient acadèmic, que serà firmat pel secretari del centre amb el vistiplau del director.  
  
7. Les actes de qualificació, el model de les quals s'inclou en l'annex II de la present orde, s'estendran en finalitzar cada un dels cursos de cada nivell. Estes actes inclouran la relació nominal d'alumnes, estaran diferenciades segons les destreses de què conste la prova final i especificaran la qualificació del curs; seran firmades pels professors del departament didàctic corresponent i hauran de comptar amb el vistiplau del cap del departament.  
  
8. La conselleria competent en matèria d'educació establix com a document complementari la fitxa individual de seguiment, en la qual es registrarà l'aprofitament de l'alumne o l'alumna per destreses al llarg de tots els cursos. És el que consta com a annex III de la present orde.   
  
Article 8. Custódia dels documents  
  
1. Els expedients acadèmics i les actes de qualificació s'arxivaran i es custodiaran en la secretaria del centre. Les direccions territorials competents en matèria d'educació proveiran les mesures adequades per a la seua conservació o trasllat, en cas de supressió del centre. La fitxa individual de seguiment, una vegada finalitzat el curs, també s'arxivarà i es custodiarà en la secretaria del centre.  
  
2. Atés el seu caràcter confidencial, qualsevol consulta sobre els mencionats documents haurà de ser autoritzada prèviament per la direcció del centre.  
  
3. La conselleria competent en matèria d'educació podrà establir la informatització dels documents d'avaluació, sense que aixó supose una subrogació de les facultats inherents a les secretaries dels centres.  
  
Article 9. Renúncia a la matrícula  
  
1. L'alumnat podrà sol·licitar al centre la renúncia de matrícula sense necessitat de presentar cap justificació fins a la finalització del mes de novembre, per a cursos quadrimestrals, i fins a la finalització del mes de gener, per a cursos ordinaris. La mencionada renúncia constarà en l'expedient acadèmic de l'alumne per mitjà de l'oportuna diligència. La renúncia no computarà a l'efecte de permanència en el curs o nivell corresponent. Quan l'alumnat desitge continuar els seus estudis en les escoles oficials d'idiomes, hauran de sotmetre's novament al procés d'admissió.  
  
2. L'alumnat podrà renunciar per causa degudament justificada a la matrícula oficial. El consell escolar serà l'órgan competent per a regular la dita sol·licitud, el model d'esta, els motius i la documentació que haurà d'aportar l'alumne. En cas de ser autoritzada, no es computarà als efectes previstos que limiten el període de permanència màxima en el nivell i haurà de constar, per mitjà de l'oportuna diligència, en el seu expedient acadèmic. L'alumnat podrà reincorporar-se als seus estudis en la mateixa escola oficial d'idiomes en el curs següent al qual haja sigut acceptada la renúncia.  
  
Article 10. Difusió de la informació  
  
Les escoles oficials d'idiomes de la Comunitat Valenciana informaran complidament l'alumnat, a través de tots els mitjans disponibles, sobre el contingut de la present orde. És responsabilitat del professorat facilitar a la totalitat de l'alumnat del seu grup tota la informació respecte a objectius, programació, sistema i criteris d'avaluació.  
  
Article 11. Avaluació i certificació d'altres cursos  
  
1. De conformitat amb els punts tres i quatre de l'article quatre del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell Bàsic i del nivell Intermedi, la conselleria amb competències en matèria d'educació podrà autoritzar en les escoles oficials d'idiomes la impartició de cursos monogràfics per als nivells Bàsic, Intermedi i Avançat; cursos de formació i actualització del professorat, així com altres ofertes formatives complementàries que responguen a una demanda social. De la mateixa manera, les escoles oficials d'idiomes podran, en els termes que dispose la conselleria amb competències en matèria d'educació, organitzar i impartir cursos especialitzats per al perfeccionament de competències i idiomes, tant en els nivells Bàsic, Intermedi i Avançat, com en els nivells C1 i C2 del Consell d'Europa, segons es definixen estos nivells en el Marc Comú Europeu de Referència per a les Llengües. Correspondrà a les escoles oficials d'idiomes l'elaboració de les programacions corresponents.  
  
2. La superació de qualsevol d'estos cursos o modalitats formatives no donarà lloc a l'obtenció del certificat del nivell Bàsic, del certificat del nivell Intermedi o del certificat del nivell Avançat; no obstant aixó, les escoles oficials d'idiomes podran certificar a l'alumnat que així ho sol·licite les hores cursades i la qualificació obtinguda en els cursos previstos en el punt u d'este article.   
  
3. Perquè els certificats dels cursos referits al nivell C del Marc Comú Europeu de Referència siguen expedits per l'administració corresponent, hauran de reunir els requisits que esta determine quant a interés social i programació. Es promouran especialment els cursos dels idiomes oficials de la Comunitat Valenciana.  
  
4. La realització dels cursos anteriorment mencionats passarà a formar part de l'expedient acadèmic de l'alumne.  
  
5. La qualificació d'esta oferta formativa complementària s'expressarà en termes d'«apte» o «no apte».   
  
Article 12. Promoció a través de la prova de nivell  
  
1. Les escoles oficials d'idiomes convocaran i desenrotllaran, al llarg del mes de setembre i amb anterioritat a l'inici del curs acadèmic, la prova de nivell.  
  
2. La prova de nivell, elaborada pels departaments didàctics per a facilitar la seua uniformitat, permetrà -en cas de ser superada per l'alumne o l'alumna-, l'accés directe al segon curs del nivell Bàsic, al segon o tercer curs del nivell Intermedi -per als idiomes àrab, xinés i japonés autoritzats-; i al segon curs del nivell Avançat.  
  
Article 13. Alumnat amb necessitats educatives especials  
  
1. De conformitat amb els punts tres i quatre de la disposició addicional primera del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell Bàsic i del nivell Intermedi, la conselleria amb competències en matèria d'educació podrà autoritzar per a l'alumnat amb necessitats educatives especials derivades de discapacitat la modificació del període màxim de permanència en cada un dels nivells, així com l'exempció total o parcial d'algun apartat d'esta. Per a beneficiar-se d'aixó, l'alumnat haurà d'acreditar, en el moment d'efectuar la matrícula i per mitjà de certificats expedits per l'administració competent, la seua discapacitat.  
  
2. Així mateix, en la celebració de les proves específiques d'avaluació que es convoquen, les escoles oficials d'idiomes hauran d'adaptar-ne la duració i les condicions de realització a les característiques d'este alumnat.   
  
3. Estes circumstàncies hauran de quedar reflectides en l'expedient acadèmic de l'alumne o l'alumna.  
  
DISPOSICIONS ADDICIONALS  
  
Primera  
  
Els preceptes de la present norma que fan referència exclusivament als nivells Bàsic i Intermedi també seran aplicables al nivell Avançat, una vegada s'aprove el currículum corresponent i sempre que no s'opose a este.  
  
Segona. Difusió i supervisió de la norma  
  
1. Les direccions territorials competents en matèria d'educació, en el seu corresponent àmbit de gestió, adoptaran les mesures necessàries per a la difusió i aplicació d'esta orde.  
  
2. La Inspecció d'Educació assessorarà la comunitat educativa, supervisarà el procés d'avaluació i promoció de l'alumnat i proposarà mesures que contribuïsquen a perfeccionar-lo.   
  
Tercera. Dades personals de l'alumnat  
  
Pel que fa a l'obtenció de les dades personals de l'alumnat, a la cessió d'estes d'uns centres a altres i a la seua seguretat i confidencialitat, caldrà ajustar-se al que disposa la legislació vigent en matèria de protecció de dades de caràcter personal i, en tot cas, al que establix la disposició addicional vint-i-tres de la Llei Orgànica 2/2006, de 3 de maig, d'Educació.  
  
Quarta. Anglés a distància: That's English  
  
A l'alumnat del programa d'Anglés a distància: That's English, no se li aplicaran els aspectes regulats en la present orde relatius a renúncia de matrícula, convocatória i permanència, ja que este alumnat podrà romandre matriculat en el mateix curs sense subjecció a cap límit de permanència.  
  
DISPOSICIONS TRANSITÒRIES  
  
Primera. Avaluació de l'alumnat del primer i segon curs del cicle superior en el curs acadèmic 2007-2008  
  
Pel que fa referència a l'actual curs acadèmic 2007-2008, l'avaluació de l'alumnat matriculat en 1r i 2n curs del cicle superior mantindrà les característiques vigents fins a la implantació del nivell Avançat en el curs 2008-2009.  
  
Segona. Renúncia de matrícula en el curs acadèmic 2007-2008  
  
L'alumnat matriculat en l'actual curs acadèmic 2007-2008 en les escoles oficials d'idiomes podrà sol·licitar al centre la renúncia de matrícula, a la qual fa referència l'article 9.1 de la present orde, fins a la finalització del mes de febrer de 2008.  
  
Tercera. Anglés a distància: That's English en el curs acadèmic 2007-2008  
  
Pel que fa referència a l'actual curs acadèmic 2007-2008, l'avaluació de l'alumnat del programa d'Anglés a distància: That's English, mantindrà les característiques vigents.  
  
DISPOSICIÓ DEROGATÒRIA  
  
Única  
  
Queden derogades les altres normes del mateix rang o d'un rang inferior que s'oposen al que establix esta orde.  
  
DISPOSICIONS FINALS  
  
Primera. Desplegament normatiu  
  
La conselleria amb competències en matèria d'educació dictarà totes les disposicions que siguen necessàries per a la interpretació, l'aplicació i el desplegament d'esta orde.  
  
Segona. Entrada en vigor  
  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 31 de gener de 2008  
  
El conseller d'Educació,  
  
ALEJANDRO FONT DE MORA TURÓN